**Peter Erasmus Müller** (født 29. mai 1776, død 4. september 1834) var en dansk historiker, språkmann og biskop over Sjælland fra 1830 til sin død. Müller var født i København som sønn av konferensråd Frederik Adam Müller.

Oppvekst og utdannelse
----------------------

Müller mistet moren da han var fire år gammel og vokste opp hos sin far. Han fikk noe senere undervisning av private lærere, særlig av senere amtsprost Matthias Frederik Georg Bøgh. I 1792 kom han til universitetet og fikk utmerkelse ved alle eksamener. 

Samme år som faren døde, 1795, ble han teologisk kandidat. Samtidig var han selv stadig plaget av gjentatte alvorlige sykdommer. I 1797 vant han gullmedaljen for den teologiske prisoppgaven og samme år oppnådde han magistergraden for en kirkehistorisk avhandling.

Utenlandsreiser
---------------

Straks etter reiste han sammen med nordmannen Jacob Aall til tyske universiteter, oppholdt seg halvannet år ved disse og et år i Frankrike og England; på en del av reisen hadde han Laurids Engelstoft og Børge Riisbrigh Thorlacius som reisefeller. Straks etter hjemkomsten begynte han å holde offentlige forelesninger over kristelig moral og ble i 1801 ansatt som ekstraordinær teologisk professor. 

I 1803 tok han den teologiske doktorgrad. Han giftet seg i 1805 med Louise Augusta Stub (1778–1852), datter av kommandørkaptein O.F. Stub og datterdatter av professor Christian Gottlieb Kratzenstein.

Samtidig overtok han redaksjonen av *Lærde efterretninger*, som han fortsatte (1811) med *Dansk Litteraturtidende* inntil 1830.

Det var et tegn på regjeringens tillit til ham når han i 1809 skaffet bladet bevilling på å kunne ta med anonyme anmeldelser. Dette hadde forgjengeren Rasmus Nyerup blitt nektet.

I 1808 ble han ordinær teologisk professor. Han ble medlem av Videnskabernes Selskab i 1811, ble i 1813 tatt opp i Det kongelige danske Selskab for Fædrelandets Historie og Sprog og kom i 1815 inn i den Arnamagnæanske Kommission.

I tidligere år holdt Müller eksegetiske forelesninger; senere foredro han utelukkende den systematiske teologi. Hans *Kristelig Apologetik* (1810) er det første forsøk på å gi apologien for kristendommen en selvstendig vitenskapelig eksistens og gi den sin særlige plass innenfor den teologiske systematikken.

I sine disipliner ga han lærebøker for de studerende. Således allerede 1808 *Kristeligt Moralsystem* (2. omarbeidede utgave 1827). Den var i en rekke år meget benyttet ved universitetet og hadde sine fortrinn ved sine skarpe og klare definisjoner og distinksjoner.  En vag supranaturalisme påvirket av den Kantske filosofi, nærmere kan hans teologiske retning ikke betegnes. De samme egenskaper som i moralsystemet kommer igjen i hans *System i den kristelige Dogmatik* (1826). 

Müller antok selv å ha levert et arbeide som normalt ville bli funnet på ortodoksiens vektskål; men Andreas Gottlob Rudelbach påviste snart i *Theologisk Maanedsskrift* en rekke åpenbare eller skjulte kjetterier i det. Det må påpekes at den store kirkekampen hadde brutt ut i disse årene. Dette var en bevegelse som Müller i høy grad var imot og som han helst – hvis det hadde vært mulig – ville holde seg utenfor. Så meget mer overraskende var det derfor at han etter biskop Münters død i 1830 mottok Poul Christian Stemanns tilbud om å overta Sjællands bispestol.

Biskop 1830
-----------

Da han skulle preke ved bispevielsen var det første gang han sto på en prekestol. I fire år var han den danske kirkes primas. Etter lenger tids brystsykdom døde han 4. september 1834. 

Kirkestriden raste på med stor bitterhet i Müllers bispeår. Han satte seg som oppgave å ha en meglende rolle for å unngå uopprettelige brudd i statskirken, men høstet liten takk fra noen av sidene.

Teologien hadde aldri vært Müllers yndlingsfag. Hele hans tilbøyelighet tilhørte de historiske og språklige studier og ved sine arbeider innenfor disse vant han et navn i litteraturen.

Forfatteren Peder Hjort har bemerket:

> Inden for de sidstnævntes omraade er han en fast og sikker Petrus; inden for teologiens en fin og utilfredsstillende Erasmus.
> 
> 
> Peder Hjort
> 
> 

 
Som språkkritiker utarbeidet han et verk av betydelig verdi. Det er hans *Dansk Synonymik eller forklaring af enstydige danske Ord*, som han ga ut i to deler i  1829 (nye utgaver 1853 og 1872).

Müllers historiske arbeider
---------------------------

Ole Worms tegning av det største gullhornet, 1641.
Müllers historiske arbeider begynte på den klassiske oldtids område, da han for den teologiske doktorgraden skrev: *De hierarchia et studio vitæ asceticæ in sacris et mysteriis Græcorum Romanorumqve latentibus* (1803). 

Senere utga han også *Antikvarisk Undersøgelse over de ved Gallehus fundne Guldhorn* (1806).
Arbeidet ble belønnet med en pris utdelt av Videnskabernes Selskab, selv om dette arbeidet var ganske forfeilet ettersom han anså oldsakene som var funnet å ha keltisk opprinnelse.

### De nordiske sagaene

Det var ikke på disse områdene, men i den nordiske oldtids litteratur og historie, at Müller skulle legge sine evner for dagen. 
Studiet av de nordiske sagaene var hittil drevet planløst; det manglet en oversikt over hele den mangeartede litteraturen, en stor del viktige sagaer var ennå ikke gitt ut og man forsto ikke å skjelne de mytiske og romantiske sagaene fra dem som fortalte om historisk virkelighet.

Det var derfor ikke besynderlig at selv ansette tyske lærde rettet harde angrep på disse islandske kildene, som etter deres oppfatning inneholdt en usikker eller forvansket tradisjon eller var romantisk diktning fra en sen middelalder. Nordboernes gudelære syntes også dannet i en sen tid under kristen påvirkning.

Et av Müllers første arbeider på nordisk område var nettopp en avhandling: *Om Avthentien af Snorres Edda og beviset derfra kan hentes for Asalærens Ægthed* (1812).

En side fra *Heimskringla*
Senere talte han den oldnordiske forskningens sak i boken *Om det islandske Sprogs Vigtighed* (1813), et av Selskabet for Norges Vels prisskrift.

Mest eiendommelig for Müllers evner og grunnleggende for sagastudiet var imidlertid hans *Sagabibliothek* (3 bind, 1817–20). 
I verket var det gitt en pålitelig oversikt over hele sagalitteraturen; hver enkelt sagas innhold ble meddelt, dens mytiske karakter eller historiske troverdighet belyst; det ble redegjort for dens tilblivelsestid og mulige forfatter samt for dens forhold til andre sagaer om samme emne.

Boken hvilte ikke på noe grundig håndskriftstudium, men som ledetråd i sagalitteraturen var verket ypperlig, de enkelte sagaers karakter og eiendommelighet var oppfattet med fin forståelse og skarp kritisk evne. Müller ga her en god fremstilling av sagalitteraturens alminnelige eiendommelighet hva emner, fortellermåte og stil angår. Han viste de midlene man kunne prøve den enkelte sagas troverdighet med og pekte ut årsakene til at tradisjonen hadde holdt seg mer eller mindre sikkert. 

Dette verket har derfor vært utgangspunkt og grunnvoll for hele det omfattende sagastudium som ble gjort på 1800-tallet. Men forskningen er kommet noe bort fra Müllers oppfatning. Den tror ikke som han at beretningen hurtig etter tildragelsen har fått sin faste form og at den derpå trofast er blitt overlevert ned gjennom tidene; en viss kritikk overfor det meddelte har sikkert tidlig gjort sig gjeldende, tilføyelser er gjort og nedskrivingen har funnet sted senere enn Müller antok. Likeledes må det antas at sagaene i mindre grad representerer en alminnelig folkelig tradisjon; hver saga er preget av forfatterens personlighet.

En fortsettelse av disse studiene var *Undersøgelse om Kilderne til Snorros Heimskringla og disses Troværdighed* (1820 og 1823). 

### Saxo

Et verk av lignende betydning som sagabiblioteket er Müllers avhandlinger *Om Kilderne til Saxos 9 første bøger og deres Troværdighed* (1823) og *Kritiske Bemærkninger over Saxos danske Histories 10.-16. Bog* (1830); de ble offentliggjort i Videnskabernes Selskabs filosofiske og historiske avhandlinger. Også dette arbeide kom til å stå som et motstykke til tysk tvil. 

Historikeren Friedrich Christoph Dahlmann (1785–1860) hadde i en undersøkelse over Saxo rettet et meget sterkt angrep på denne historikerens utførlige beretning om Danmarks sagntid; den var formentlig ubrukelig som historisk kilde. 

Müllers studier førte ham til en påvisning av hvor mange ekte danske overleveringer det fantes hos Saxo og hvorledes de lot seg knytte til andre tradisjoner i Norden og utlandet. 

Disse studiene ble hans livs siste, men ufullendte gjerning, nemlig å gi en kritisk utgave av Saxo, ledsaget av noter. Ved Müllers død manglet fremdeles trykkingen av verkets siste femtedel.

Hans Mathias Velschow påtok seg å fullføre boken og skrev de manglende notene til de fire siste bøkene (*Saxonis Grammatici Historia Danica*, 1839); 2. bind, som inneholdt de mer utførlige noter og undersøkelser, rakk han først å få utgitt i 1858. 

Fra Müllers siste leveår skriver det seg videre to biografier: *Vita Andreæ Sunonis, archiepiscopi Lundensis* (1830) og *Vita Lagonis Urne, episcopi Roskildensis* (1831–33).

Referanser
----------

1. 1 2   Gemeinsame Normdatei, besøkt 6. mai 2014[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. 1 2   Dansk biografisk leksikon, Dansk Biografisk Leksikon-ID Peter\_Erasmus\_Müller[Hentet fra Wikidata]
4. ↑   Store norske leksikon, Store norske leksikon-ID Peter\_Erasmus\_Müller[Hentet fra Wikidata]
5. ↑   www.danskeselskab.dk, besøkt 23. april 2019[Hentet fra Wikidata]

Kilder
------

* *Bispevielsesakten* 1830.
* Steenstrup: *Historieskrivningen i Danmark i det 19. Aarhundrede*. S. 128 ff.
* *Nordisk Tidsskrift for Historie, Litteratur og Konst* IV, 457 ff.
* H.N. Clausen: *Optegnelser om mit Levned* S. 141 f.
* Mynster: *Kirkelige Leiligheds-Taler* II, 320 ff.
* *Dansk Kirketidende* 1885, Nr. 21.
* Thomas Hansen Erslew, *Almindeligt Forfatterlexicon for Kongeriget Danmark med tilhørende Bilande fra 1814*

Eksterne lenker
---------------

* En stor del av Peter Erasmus Müllers skrifter finnes på Google Books

* Denne artikkelen bygger på A. Jantzen og Johannes Christoffer Hagemann Reinhardt Steenstrups Biografi i 1. utgave av *Dansk biografisk leksikon, tillige omfattende Norge for tidsrummet 1537-1814*, Utgitt av C.F. Bricka, 19 bd, Gyldendal, 1887-1905

**Dansk biografisk leksikon:** Denne artikkelen stammer hovedsakelig fra Dansk biografisk leksikon 1. utgave (1887–1905).

| * v
* d
* r
Den danske gullalder |
| --- |
| Bakgrunn | Tysk idealisme **·** Johann Gottlieb Fichte **·** Schelling **·** Romantikken **·** Københavns brann i 1795 **·** Trykkefrihetsforordningen av 1799 **·** Slaget på Reden  **·** Gullhornstyveriet **·** Henrik Steffens **·** Københavns bombardement **·** Statens bankerott **·** Den Grundlovgivende Rigsforsamling **·** Danmarks grunnlov **·** Danmarks historie **·** Danmarks historie (1814–1848) **·** Magnetisme **·** |
| Skulpturer og malerier | «Jason med det gyldne skind» **·** Jørgen Sonnes murfrise på Thorvaldsens Museum  **·** «Udsigt gennem tre af de nordvestlige buer i Colosseums tredje stokværk» **·** «Efterårsmorgen ved Sortedamssøen»  **·** «Den Grundlovgivende Rigsforsamling» **·** «Lystighed udenfor Roms mure på en oktoberaften» **·** «Kvinde foran et spejl» **·** «Et selskab af danske kunstnere i Rom» **·** «Emiliekilde»  **·** «Bella og Hanna. M.L. Nathansons ældste døtre»  **·** «Arrestbygningen ved råd- og domhuset»  **·** «Udsigt fra kunstnerens vindue» |
| Tidsskrifter, aviser og litteratur | *Danne-Virke* **·** *Corsaren* **·** *Berlingske Tidende* **·** *Sandhedsfaklen* **·** *Den galende Hane* **·** *Nyeste Skilderie af Kjøbenhavn* **·**
*Guldhornene* **·** *Nyaars-Morgen* **·** Verker av Kierkegaard **·** *Kirkens Gienmæle* **·** |
| Musikk og teater | «Champagnegaloppen» **·** «Den signede dag»  **·** *Elverhøj*  **·** «Elverskud» **·** *Sovedrikken*  **·** |
| Arkitektur | Thorvaldsens Museum **·** Københavns Domhus **·** Vor Frue kirke  **·** Borgerhusene i Kronprinsessegade  **·** Christiansborg slottskirke  **·** Metropolitanskolen  **·** Casinoteatret  **·** |
| Persongalleri | 

|  |  |
| --- | --- |
| Skulptur | Herman Wilhelm Bissen  **·** Christen Christensen  **·**
H.E. Freund  **·** Jens Adolf Jerichau  **·** Bertel Thorvaldsen  **·** |
| Maleri | Nicolai Abildgaard  **·** Louis Aumont  **·** Wilhelm Bendz  **·** Ditlev Blunck  **·** Emilius Ditlev Bærentzen  **·** Asmus Jacob Carstens  **·** Carl Dahl  **·** J.C. Dahl  **·** Dankvart Dreyer  **·** C.W. Eckersberg  **·** Heinrich Eddelien  **·** Constantin Hansen  **·** Hans Hansen  **·** Georg Hilker  **·** N.P. Holbech  **·** H.G.F. Holm  **·** C.A. Jensen  **·** P.C. Klæstrup  **·** Albert Küchler  **·** Christen Købke  **·** Gerhard Ludvig Lahde  **·** Emanuel Larsen  **·** J.Th. Lundbye  **·** Wilhelm Marstrand  **·** Ernst Meyer  **·** Adam Müller  **·** Jens Peter Møller  **·** Fritz Petzholdt  **·** Jørgen Roed  **·** Martinus Rørbye  **·** P.C. Skovgaard  **·** Jørgen Valentin Sonne  **·** Frederik Sødring  **·** Carl Frederik Sørensen  **·** Eleonore Tscherning  **·** |
| Litteratur,tidsskrifter og aviser | H.C. Andersen **·** Jens Baggesen  **·** Ludvig Bødtcher  **·** Meïr Aron Goldschmidt  **·** N.F.S. Grundtvig  **·** Thomasine Gyllembourg  **·** Carsten Hauch  **·** P.A. Heiberg  **·** Henrik Hertz  **·** B.S. Ingemann  **·** Juliane Marie Jessen  **·** Søren Kierkegaard  **·** Adam Oehlenschläger  **·** Christen Pram  **·** Knud Lyne Rahbek  **·** Salomon Soldin  **·** Schack von Staffeldt  **·** Christian Winther  **·** Emil Aarestrup  **·** |
| Musikk og teater | August Bournonville  **·** Niels W. Gade  **·** J.P.E. Hartmann  **·** Johan Ludvig Heiberg  **·** Johanne Luise Heiberg  **·** Friedrich Kuhlau  **·** F.L.Æ. Kunzen  **·** Hans Christian Lumbye  **·** Christian Niemann Rosenkilde  **·** Henrik Rung  **·** Giuseppe Siboni  **·** C.E.F. Weyse  **·** |
| Arkitektur | Gottlieb Bindesbøll  **·**
P.C. Hagemann  **·** Andreas Hallander  **·**  **·** C.F. Hansen  **·** Matthias Hansen  **·** G.F. Hetsch  **·** Jørgen Hansen Koch  **·** Peder Malling  **·** Peter Meyn  **·** Johan Martin Quist  **·** Jørgen Henrik Rawert  **·** H.C. Stilling  **·** |
| Vitenskapsmenn | P.O. Brøndsted  **·** Jacob Jacobsen Dampe  **·** Johan Georg Forchhammer  **·** N.L. Høyen  **·** Peter Wilhelm Lund  **·** Hans Lassen Martensen  **·** Christian Molbech  **·** P.E. Müller  **·** F. Münter  **·** J.P. Mynster  **·** Poul Martin Møller  **·** Rasmus Rask  **·** Joakim Frederik Schouw  **·** Henrik Steffens  **·** Anders Sandøe Ørsted  **·** Hans Christian Ørsted  **·** |
| Mesénerog næringsliv | Georg Carstensen  **·** Christian VIII (Christian Frederik)  **·** Jonas Collin  **·** Grevinne Danner  **·** J.C. Jacobsen  **·** M.L. Nathanson  **·** T.C. Bruun de Neergaard  **·** C.A. Reitzel  **·** C.A. Reitzels Boghandel  **·** Just Mathias Thiele |

 |
| Institusjoner | Kunstakademiet **·** Kunstforeningen **·** Københavns Universitet **·** Det Kongelige Teater **·** |
| Salonger | Bakkehuset (Kamma Rahbek)  **·** Nysø Gods (Christine Stampe)  **·** Rolighed (Louise Hegermann-Lindencrone) **·** Sophienholm (Friederike Brun og Ida Brun) **·** Sølyst (Charlotte Schimmelmann)  **·** |
| Regenter | Christian VII 1766–1808 **·** Frederik VI 1808–39 **·** Christian VIII (Christian Frederik) 1839–48  **·** Frederik VII 1848–63 |
| Øvrige artikler | Niels Heidenreich stjeler og smelter om Gullhornene **·** Tivoli åpner 15. august 1843 **·** Koleraepidemien i 1853 **·** Vollenes fall **·** Musikken i Danmark **·** Fonden ad usus publicos **·** Holgerfeiden **·** |
| Periodens avslutning | Positivisme **·** Empirisme **·** John Stuart Mill **·** Georg Brandes **·** Det moderne gjennombrudd  **·** |

Portal: Danmark

|  |  |
| --- | --- |
| Oppslagsverk/autoritetsdata | Store norske leksikon **·** Dansk biografisk leksikon **·** Prabook **·** Deutsche Biographie **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC
 |